ขบวนรถไฟสายเหนือ เปิดเดินรถได้ตามปกติแล้ว หลังการรถไฟฯ เร่งยกรถที่ตกรางและซ่อมแซมทางที่ได้รับความเสียหาย บริเวณสถานีท่าแคเสร็จสิ้น
นายนิรุฒ มณีพันธ์ ผู้ว่าการรถไฟแห่งประเทศไทย เปิดเผยหลังลงพื้นที่ติดตามเหตุขบวนรถสินค้าที่ 643 บ้านป็อกแป็ก - นครลำปาง ตกรางบริเวณสถานีท่าแค อำเภอเมือง จังหวัดลพบุรี เมื่อวันที่ 17 ก.พ.ที่ผ่านมา พร้อมสั่งการให้ระดมกำลังเจ้าหน้าที่ทุกฝ่ายที่เกี่ยวข้องเร่งดำเนินการยกรถที่ตกราง และซ่อมแซมทางที่ได้รับความเสียหายให้สามารถกลับมาเปิดการเดินรถให้อย่างเร่งด่วน เพื่อบรรเทาความเดือดร้อนของประชาชนล่าสุดการรถไฟฯ สามารถดำเนินการยกรถ และซ่อมบำรุงทางเสริมความมั่นคงเสร็จเรียบร้อยแล้ว และพร้อมเปิดการเดินรถในเส้นทางสายเหนือทุกขบวนแก่ประชาชนได้ตามปกติอีกครั้งอย่างไรก็ตาม การรถไฟฯ ต้องขออภัยผู้โดยสาร ที่ไม่ได้รับความสะดวกในการใช้บริการขบวนรถไฟในเส้นทางสายเหนือ เมื่อช่วงเช้าวันที่ 17 ก.พ.2566 ที่ผ่านมา โดยเฉพาะผู้โดยสารที่ถือตั๋วโดยสารในขบวนรถที่งดเดิน 3 ขบวน ได้แก่ ขบวนรถด่วนพิเศษที่ 9 (สถานีกลางกรุงเทพอภิวัฒน์-เชียงใหม่) ขบวนรถด่วนที่ 13 (สถานีกลางกรุงเทพอภิวัฒน์-เชียงใหม่) และขบวนรถเร็วที่ 107 (สถานีกลางกรุงเทพอภิวัฒน์-เด่นชัย) สามารถคืนเงินค่าตั๋วโดยสารได้เต็มราคา